Къаьсттина гIайгIане хуьлура йоккхастаг, Iа чаккхене лестича. Гуттар а хала доккхуш де а догIура. И хуучу кхуьнан доьзало ларйора хIара, амма йоккхачу стеган деган рузмано тIех ца туьлуйтура и хан. Тахана а, Iуьйкъанна гIаьттина ламазаш деш, суьлхьа доккхуш, мел дIалуш Iен хIара юха а бералле кхечира: «Хьапи, Iами, хьалагIитталаш сихха! Селхана саьнгарш яха вигина шун да цIахь вац, вайга сихонца кечло боху», – ненан дегало аз кхечира кхунан лере. Мегарг набарха а далаза долчу берашка шайн ненан йоьхна хьийзар кхечира. ХIара шиъ а, дахьийча санна, шайн тIелхигаш тIеийзо доладелира.